Seënbede vir my seun | Kan jy onthou
Seënbede vir my seun
April 21, 2015 – 4:14 nm
Tagged 18 jaar oud, Afrikaans, huldeblyk, pa, prematuur baba, seënbede vir my seun, toekoms, trots, vroeg gebore
Jy word vandag 'n man. Dit voel vir my heeltemal onwerklik. Kan dit al agtien jaar wees?
Op 1 Julie 1997, om presies 03:30 in die nag, het ek die oproep gekry wat ek die hele dag gevrees het:
"Jou seun is gebore. Hy weeg een kilogram. Hy het 'n 50/50 kans om te oorleef. Ons bid almal dat hy die nag sal deursien. Daarna is dit net genade. Hy mag dalk sigprobleme hê. Sy longe mag dalk nie reg funksioneer nie. Ons moet maar sien wat gebeur …."
"Dit gaan onder omstandighede goed met jou vrou. Haar bloeddruk was net te hoog. Die vrugwater het gelek. Ons het die geboorte probeer uitstel, maar dit het nie gehelp nie. Hy wou met alle geweld, op 28 weke, die wêreld sien".
"Ons wens jy kon hier wees, maar jy moes vandag begin met jou nuwe werk, 1600 km van hier af. Dinge het net nie uitgewerk soos wat dit so noukeurig beplan is nie".
Ek het jou vir die eerste keer gesien, eers vier dae later. So klein. So, so klein. Jy was deurskynend, asof jou vel nog nie kans gekry het om te vorm nie. Jy het vlak asemgehaal, gekoppel aan 'n klomp pype. Daar was 'n frons op jou gesig, asof jy toe reeds besluit het dat jy nie net gaan lê nie. Dat jy die moeilike begin nie maar net gaan aanvaar nie, maar met mening gaan aanvat.
Ek wou jou so graag optel, vasdruk en vir jou sê dat alles gaan uitwerk, dat jy ok gaan wees, dalk meer om myself te oortuig as enige iets anders. Maar ek kon nie aan jou raak nie. Jy het alleen daar in die broeikas gelê. Ek het my duim teen die glas langs jou gehou en gesien dis dikker as jou been. My pinkie was dikker as jou arm. Ek kon my emosies moeilik beheer.
Sewe weke later het ek vir jou en ouma by die lughawe gaan haal. Jy was by die huis! As ons vandag terugkyk was dit waarskynlik 'n seën dat ons nie geweet het wat alles voorlê nie. Die realiteite van 'n vroeggebore baba. Jou etes was met 'n oordrupperjie elke halfuur vir jou gevoer. Jy kon nie meer as dit op 'n slag eet nie. Die daaglikse refluks, wat later met 'n operasie reggestel is. Vir die volgende ses jaar het ons byna niks geslaap nie. Jou dag en nag was omgeruil. Jy het toe reeds begin met fisio- en arbeidsterapie. Oogtoetse en gehoortoetse. Neuroloog besoeke. Gereelde besoeke aan 'n wonderlike pediater, wat 'n paar jaar later tragies aan kanker oorlede is. Jy het op jou rug begin kruip, iets wat ons gou moes aanspreek. Later het die spraakterapie ook bygekom. En gromits, dertien keer se gromits!
Maar jy was 'n vegtertjie. Niks sou jou onderkry nie. En die Here was ons genadig. Jy het geen gesondheidsprobleme oorgehou nie.
Jy het met jou skoolloopbaan begin en ons elke dag verstom. Jou prestasies met jou skoolwerk en sport het ons baie trots gemaak en doen dit steeds. Maar alhoewel ons saam met jou dankbaar is vir al die prestasies en toekennings, was dit vir my nog nooit die belangrikste ding nie.
Ek is bo alles, die meeste trots op jou vir die mens wat jy geword het.
Vriendelik, hulpvaardig en liefdevol. Jy leef jou waardes elke dag en is nie skaam om dit, in die era waarin ons vandag lewe, te wys nie. Jy is gedissiplineerd, wat jou nog ver in die lewe gaan neem. Jou onderskeidingsvermoë tussen reg en verkeerd, goed en sleg, aanvaarbaar en nie-aanvaarbaar, is ontwikkel op 'n vlak wat jou tydgenote jare vooruit is. Jy wys respek vir mense wat dit verdien. Jou gesin is vir jou belangrik en jy het vroeg reeds besef wat prioriteit in die lewe is. Jy pas jou gesondheid op en kyk na jouself. En met al jou prestasies, bly jy nederig, met albei voete stewig op die grond.
Jou toekoms lê oop voor jou. Jy het soveel talent. Glo in jouself. Glo in die feit dat jy tot enige iets instaat is. Dat jy 'n sukses kan maak van alles wat jy aanpak. Ek en ma sal jou altyd ondersteun en aanmoedig. Bereik jou volle potensiaal. Moenie tevrede wees met enige iets minder nie. Moenie dat teleurstellings en mense wat oor jou pad kom, jou fassinering met die lewe en dinge om jou wegneem nie. Behou jou nuuskierigheid. Hou aan om 'n individualis te wees; jy was nog nooit net een van die trop nie. Dit is nooit maklik om teen die stroom te dink nie, maar jy het die innerlike krag om dit te doen. Bo alles, behou jou geloof. Die Here het 'n plan met jou gehad van jou eerste asemteug af.
Leer wat jy kan uit die verlede en droom oor die toekoms, maar moenie in een van die twee lewe nie. Leef in die hede. Waardeer 'n mooi sonsondergang of 'n goeie gesprek. Leer uit jou foute, maar moenie jouself heeltyd kasty daaroor nie. Beweeg aan. Streef daarna om wys te word, nie net om oud te word nie. Leef voluit, moenie net bestaan nie. Doen dinge wat jou opgewonde maak, wat jou siel aanraak. Droom groot, maak planne en doen dit dan. Sonder die aksie, is dit net drome.
Vermy negatiewe mense. Hulle steel jou passie en energie. Lag baie, ook vir jouself.
Dankie vir die tye wat ons saam spandeer. Sommer net see toe ry. Die onvergeetlike kampnaweke. Gim toe gaan. Tafelberg uitklim. Die kere wat ons die huis ontwrig met ons gejuig as die Stormers hulle ding doen. Ek ruil dit vir niks.
Nou is jy agtien. Sprei jou vlerke, maar weet daar is altyd 'n plek vir jou by die huis.
Jy en sussie Chené het my lewe verryk en van my 'n beter mens gemaak. Ek is julle ewig dankbaar daarvoor. Ek kon nie vir meer gevra het nie.
« Alweer ek en Telkom
Hoekom lyk jy so befoeterd? »
Posted Julie 1, 2015 at 9:36 vm
Aaw, sweet Johan. Dit bring sommer trane na my oë dat 'n pa so mooi brief aan sy seun skryf. Emile is geseënd op 'n pa soos jy te hê
Posted Julie 1, 2015 at 9:50 vm
Posted Julie 1, 2015 at 10:26 vm
Johan, wat 'n wonderlike brief aan Emile. Ons weet wat julle deurgemaak het en hoeveel julle ingesit het om hom te kry waar hy vandag is en is bly dat alles so goed vir julle uitgewerk het. Emile is 'n pragtige seun. Ons dink julle as ouers verdien 'n medalje.
Posted Julie 1, 2015 at 10:27 vm
Dankie tannie Stienie
Posted Julie 1, 2015 at 4:56 nm
Well done Johan- dit is pragtig!
Wat 'n pa!… en natuurlik 'n ma ookJ
Nico Swart CFP® B.Comm (Hons) Paarl Stockbroking
Email: nico.swart@psg.co.za | Tel: +27 (21) 863 3314 | Fax: +27 (21) 863 2839 | Cell: +27 (83) 272 9043 42B Main Street, Rialto Park, Paarl, 7646 http://www.psg.co.za/paarl-stockbroking